**Nymfaion** (m.kreik. Νύμφαιον, myös *Nymfaia*, Νυμφαία; lat. *Nymphaeum, Nymphaea, Nymphae*) oli antiikin aikainen kaupunki ja kaupunkivaltio (*polis*) Taurikessa Skyytiassa, nykyisellä Krimin niemimaalla Ukrainassa. Se sijaitsi lähellä nykyisiä Tšeljadinovea ja Pryozernea.

Maantiede
---------

Nymfaionin kaupunki sijaitsi Kimmeroksen Bosporoksen (nyk. Kertšinsalmi) länsirannalla noin 17 kilometriä etelään nykyisen Kertšin paikalla sijainneesta Pantikapaionista. Kaupunkikeskus oli rakennettu pienelle kukkulalle ja kattoi noin yhdeksän hehtaarin kokoisen alueen. Kaupungilla sanotaan olleen hyvä satama. Osa kaupungista, satama mukaan lukien, on nykyisin veden alla.

Nymfaionin arkeologista aluetta.
Nymfaionin kaupunkivaltion hallussa ollut alue oli suhteellisen pienikokoinen, ja sen kooksi on arvioitu alle 25 neliökilometriä. Alueelta on paikannettu joitakin maaseutukyliä. Nymfaionista pohjoiseen sen ja Pantikapaionin välissä samalla rannikolla sijaitsi Tyritake. Kaupungista etelään sijaitsi Kimmerikon.

Historia
--------

Nymfaionin lyömä raha, 400-luku eaa.
Nymfaion oli kreikkalainen siirtokunta, jonka perustivat joonialaiset asuttajat arkaaisella kaudella suunnilleen 560-luvulla eaa. Nymfaionin emäkaupunkia ei tunneta antiikin lähteistä. Nykyisin sen katsotaan yleensä olleen Miletos, kun aiemmin osa tutkijoista piti emäkaupunkina Samosta. Paikalla oli ollut varhaisempi skyyttiläinen asutus. Myöhemminkin kaupungin väestö koostui osaksi kreikkalaisista ja osaksi ei-kreikkalaisista skyyteistä. Kaupungin kansalaisesta käytettiin etnonyymejä *Nymfatos* (Νύμφατος) ja *Nymfaitēs* (Νυμφαΐτης).

Nymfaion menestyi viljanviennin ansiosta. Kaupunki saattoi tulla osaksi Bosporoksen valtakuntaa jo 400-luvun eaa. alkupuolella. Myöhemmin 400-luvulla eaa. Nymfaion kuului Ateenan johtamaan Deloksen meriliittoon. Viimeistään meriliiton hajottua Nymfaion tuli (tai palasi) osaksi Bosporoksen valtakuntaa, ja kuului tämän jälkeen Pantikapaionin alaisuuteen. Kaupunki löi omaa hopearahaa jonkin aikaa 400-luvulla eaa.

Nymfaion tuhoutui 300-luvulla eaa. mutta rakennettiin tämän jälkeen uudelleen. Kaupunki taantui hellenistisellä kaudella, mutta kukoisti jossakin määrin jälleen roomalaisella kaudella ensimmäisinä vuosisatoina. Gootit tuhosivat sen 200-luvulla.

Rakennukset ja löydökset
------------------------

Nymfaionin raunioita.
Nymfaionin kaupunki on ollut ympäröity muurein, jotka ajoitetaan 400-luvulle eaa. Kaupungilla oli akropolis, joka linnoitettiin 400- tai 300-luvulla eaa. Akropoliilla oli Afroditelle ja kabiireille omistetut pyhäköt, jotka kummatkin ajoitetaan 500-luvulle eaa.

Alempana lähempänä merta oli Demeterille omistettu pyhäkkö, joka syntyi 500-luvulla eaa. ja jota muutettiin sen historian aikana usein. Se käsitti viimeisessä vaiheessaan muurilla ympäröidyn temenoksen, joka kattoi noin 60 neliömetrin kokoisen alueen, sekä alttarin.

Nymfaionista löydetty nimiä luetteleva piirtokirjoitus. Kertšin historiallis-arkeologinen museo.
Muihin rakennuslöytöihin lukeutuu useita julkisten, kaupallisten ja yksityisten rakennusten sekä katujen jäänteitä, sekä viininvalmistukseen liittyviä rakennelmia, jotka ajoitetaan 300-luvulle eaa. ja ovat varhaisimpia pohjoisen Mustanmeren alueelta löydettyjä. Esinelöytöihin lukeutuu muun muassa pyhäköistä löydettyjä terrakotasta tehtyjä votiivipienoispatsaita. Nekropoliin haudat ajoittuvat pääosin 400–300-luvuille eaa. Osa niistä ilmentää skyyttiläisiä hautaustapoja.

Lähteet
-------

1. 1 2 3 4 5 6 7 8 9 10 11 12 13 14  Hansen, Mogens Herman & Nielsen, Thomas Heine: "704. Nymphaion", *An Inventory of Archaic and Classical Poleis*. An Investigation Conducted by The Copenhagen Polis Centre for the Danish National Research Foundation. Oxford: Oxford University Press, 2004. ISBN 0-19-814099-1.
2. 1 2 3 4 5 6 7 8 9 10  Stillwell, Richard & MacDonald, William L. & McAllister, Marian Holland (toim.): "NYMPHAION Bosporus", *The Princeton Encyclopedia of Classical Sites*. Princeton, N. J.: Princeton University Press, 1976. Teoksen verkkoversio.
3. 1 2  Smith, William: "Nymphaea (1)", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
4. ↑  Nymphaion *Pleiades*. Viitattu 1.11.2022.
5. ↑  Nymphaion (Crimea) 14 Heroivske - Νυμφαίον *ToposText*. Viitattu 1.11.2022.
6. 1 2  "87 K2 Nymphaion", *Barrington Atlas of the Greek and Roman World*. Princeton University Press, 2000. ISBN 978-0691031699.
7. ↑  Strabon: *Geografika* 7.4.4; Appianos: *Mithridateen sodat* 108; Klaudios Ptolemaios: *Geografia* 3.6.3; Plinius vanhempi: *Naturalis historia* 4.26.
8. ↑  Hansen, Mogens Herman: Index of characteristics that indicate polis status of 541 communities not explicitly called polis in Archaic and/or Classical sources Copenhagen Polis Centre.  Arkistoitu 24.7.2011. Viitattu 1.11.2022.

Aiheesta muualla
----------------

* Kuvia tai muita tiedostoja aiheesta **Nymfaion** Wikimedia Commonsissa